ANC kom weer met leë beloftes, sê DA - Afrika - Republikein
Tuesday, May 21st, 14:55:40
ANC kom weer met leë beloftes, sê DA
Pres. Cyril Ramaphosa se toespraak in Durban by die bekendstelling van die ANC se verkiesingsmanifes, is vol leë beloftes, sê die DA.
Ramaphosa het Saterdag in 'n stampvol Moses Mabhida-stadion in Durban werksgeleenthede, ekonomiese groei, beter infrastruktuur, 'n nasionale gesondheidsplan, beter polisiëring en versnelde grondhervorming aan landsburgers belowe.
Maar die DA sê in 'n verklaring die verkiesingsmanifes bevestig dat die ANC nie verander het nie, dat Ramaphosa nie onmiddellik verandering kan bewerkstellig nie en dat sy beloftes leeg is.
"In 'n tyd dat daar hewige rasseskeiding in ons land is, het die president geen aanduiding gegee oor hoe ons as 'n nasie bymekaar kan kom en een Suid-Afrika vir almal kan bou nie," lui die verklaring.
Vorige presidente het verskeie kere dieselfde beloftes gemaak, maar dit is nooit nagekom nie.
Die DA het Ramaphosa ook gekap omdat hy volgens die party geen dringendheid gewys het nie. Dít terwyl Suid-Afrika dringende oplossings nodig het.
"Niks wys dit beter as Ramaphosa se leë woorde oor werkskepping nie. Ramaphosa het 275 000 nuwe werksgeleenthede vir vanjaar belowe, maar in sy eerste jaar as president het Suid-Afrika 278 000 werksgeleenthede verloor. Hy het meer werk in sy eerste jaar op kantoor verloor as wat hy nou wil skep.
"Die president het nie gepraat nie oor onregverdige toegang tot werksgeleenthede waar geleenthede gehou word vir dié wat konneksies het," lui die verklaring.
Die DA het ANC se planne om leerlinge rekenaartaal aan te leer afgelag, onder meer omdat 78% van tienjariges nie eens met begrip kan lees nie.
Rampahosa is ook gekritiseer omdat hy nie sterker teen korrupsie uitgevaar het nie en omdat hy nie oor onlangse kragonderbrekings gepraat het nie.
"Hy (Ramaphosa) kan doodeenvoudig nie die ANC, wat ons land tot op die afgrond van 'n mislukte staat gelei het, verander nie." - Netwerk24